Tovább drágul minden idők legnagyobb olajkatasztrófája
2010-ben a világ egyik legdurvább olajkatasztrófáját okozta a BP, amikor felrobbant a vállalat egyik fúrótornya a Mexikói-öbölben. A kártérítési eljárások a mai napig nem zárultak le, a végső számla már 65 milliárd dollárnál jár.
A British Petroleum (BP) fúrótornya 2010-ben robbant fel, amivel minden idők egyik legnagyobb olajkatasztrófáját idézték elő.

A balesetben akkor 11 ember meghalt,és 780 ezer köbméter olaj szivárgott a Mexikói-öböl vizébe.

A katasztrófa óta közel nyolc év telt el, de még mindig nem lehet pontosan tudni, hogy mekkora büntetést kell kiszabni a BP-re a környezetszennyezésért.

Az olajvállalat becslése 2016-ban 61,6 milliárd dollár volt, de ezt az összeget már jócskán meghaladja a jelenlegi számla.

Az összeg 2017 utolsó negyedévében újabb 1,7 milliárd dollárral növekedett, amely a folyamatosan születő bírósági ítéletekből adódik össze – írja a The Guardian.

Így a jelenlegi számla összege 65 milliárd dollár.

A bíróságon összesen 390 ezer keresetet nyújtottak be a BP ellen a Deepwater Horizon katasztrófával kapcsolatban, és ezeknek már a 99 százalékát elbírálták.

A vállalat szóvivője szerint várhatóan pár hónapon belül sikerül megegyezni az összes érintettel,és így véglegessé válik a kártérítés összege.

Az olajkatasztrófa okozta károkat nagyon nehéz számszerűsíteni, és a legkülönbözőbb területekről érkeztek be keresetek. A katasztrófa nem csak a BP partnereire volt hatással, hanem az élővilágra, a turizmusra, a kereskedelmi útvonalakra, a halászatra, illetve általánosságban az egész olajiparra.

Hogy pontosan miből tevődik össze a 65 milliárd dollár, azt nehéz lenne felsorolni, de a legnagyobb tétel az egy 18,5 milliárd dolláros büntetés, amelyet a cég a környezetvédelmi szabályok megszegése miatt kapott. Emellett 4,5 milliárd dollárt fizettek bírságként a biztonsági előírások megszegésért, illetve 7,8 milliárd dollár értékben kompenzálták az áldozatok hozzátartozóit és a fúrótorony dolgozóit.

Ebből a keretből jut pénz annak a 47 ezer embernek az egészségügyi kompenzációjára is, akiknél valamilyen betegség alakult ki az olajszennyezés következtében.

Iparági szakértők szerint bár az újabb 1,7 milliárd dollár nagyságú büntetés igen nagy, de nem fogja érdemben megrengetni az olajvállalatot.

A részletek csak a cég februárban közétett éves jelentéséből derülnek ki, a hír hatására a BP részvényei 2-3 százalékot estek.
BP Gazdaság Mexikói-öböl kártérítés olajkatasztrófa Deepwater Horizon